Møllebakken skole

Møllebakken skole (tidligere Adventkirken skole) er en kristen friskole og grunnskole i Bergen som drives med statsstøtte og eies av Syvendedags Adventistsamfunnet (SDA). Antra Sunde er skolens rektor (per skoleåret 2025/2026). Organisering Møllebakken skole er en skole med klasser fra første til tiende klassetrinn. Elevtallet er relativt lavt; i skoleåret 2018/2019 hadde skolen 71 elever og 18 lærere. Per 1. oktober 2021 hadde skolen 76 elever og 10,66 lærerstillinger. Møllebakken er en fådelt skole, som vil si at to og to klasser fra 1.-10. trinn har undervisning i samme rom, og er tidvis også fulldelt i enkelte fag og trinn. Historie Skolen ble etablert i 1951 under navnet Adventkirken skole. De første 20 årene ble den drevet i en leiegård i Sigurds gate 25 i Bergen sentrum, før skolen ble flyttet til menighetens lokaler på Kronstad i 1975, slik at den ble liggende i tett tilknytning til SDAs kirkebygg. Midt på 1990-tallet skiftet skolen navn til Adventkirkens grunnskole. Dette navnet ble stående fram til 2008, da skolen skiftet navn til Møllebakken skole, begrunnet med skolens beliggenhet ovenfor Møllendal. Eierskap Eier av skolen, SDA, er et kirkesamfunn med fokus på utdanning og helsearbeid over store deler av verden. SDA Norge driver 11 grunnskoler i Lillehammer, Moss, Oslo, Sandefjord, Mjøndalen, Hønefoss, Sauar, Sandnes, Bergen, Trondheim og Tromsø. Ved Hønefoss har SDA også en videregående skole, Tyrifjord videregående skole, som drives som internatskole. Referanser Eksterne lenker Offisielt nettsted Offisiell blogg